12
Ul naga la labang bihata mes nol un ana
1 Hidi nam, nahkitum auk ngat net tada mes muun isi puti se apan nua, man atuli li ngat net tahan lo bii: muik bihata mes apa ka kabut nini lelo. Un tian iin na se bulan na dapa. Un pake hlotong lahi man muik duun hngul dua. 2 Un behe tain tene, mo un lilu, lole un tain iil in hua son.
3 Hidim suknahkitu lam, auk ngat net taad muun didang mes pait, puti se apan nua. Muik ul naga mea tene mesa. Un muik bon itu, nol muik sulu hngulu. Un lotong hlotong lahi itu, se un bon nas.✡ 4 Un nini ikun na le kokon soleng op mes deng duun-duun in se apan nua ngas, ta suma liis op dua siis. Un pasang soleng duun nas maas se apan-kloma kia. Hidim un lako dil saol bihatang na, le nata-natang didiin bihatang na hua. Ta un le hol tana-ana na tetema.✡ 5 Kon bihatang na hua Tana-ana biklobe mesa. Mo Ama Lamtua Allah ima-ii mes deng sorga maa nuu nal Tana-ana na, le kil nolan lako Ama Lamtua lua, le Tana-ana na prenta leo-leo nol Ama Lamtua Allah se sorga. Ta mam Tana-ana na man prenta totoang bangsa in se apan-kloma ki ngias, nini in kuasa man muun dui hihidi.✡ 6 Mo bihatang na lail lako se maan in ete tuun mesa, man Ama Lamtua koet pesang belen son. Mam oen tutan-lau un se na didiin taun tiul tailuang, (nas lelo 1.260).
Mikael hote-dait labang ul naga la se sorga
7 Hidi na kon, daid in hote-dati tene se sorga. Ama Lamtua Allah ima-ii in deng sorga ngas nol oen meon Mikael, hote-dait labang nol ul naga na, nol un ima-ii las.✡ 8 Kon nam meo Mikael nol un nenan nas tao tehen ul naga na nol un ima-ii las. Hidi nam, oen kaing ul naga na, nol un ima-ii las le boel daad pait se sorgas lo ka. 9 Tiata Mikael nol un nenan nas nulut soleng ul naga na, nol ima-ii las deng sorgas, le hidim pasang soleng oen maas se apan-kloma kia. Ul naga na, uikjale kas laih tuan na, man oen noken noan, ‘Iblis’. Deng lolo hmunan nua, un man taan in nole-lilung atuli lia, le oen tao kula-sala.✡ 10 Hidim auk ming fala mes pait aa mumuun deng apan nua, le tek noan,
“Hmunan nu ul naga na dil tutungus se Ama Lamtua sila ka.
Un aa le taan in bel kula kit pail-kakans man in parsai ngas.
Un taan in tudu oen duman-lelo.
Mo halas ni Mikael nol un nenan nas nulut soleng un son deng sorga.
Ta halas ni un oras sa maa lius son, le Ama Lamtua bel boa-blingin atuli lia.
Nol halas ni Ama Lamtua kil bandu son nini Un in kuasa man muun isi ka.
Hidim Un kon nikit Kristus,
Atuling man Un hulin meman son na, le daid Laih taung totoang bangsa lias.✡
Tiata totoang daid inu son.
11 Kit pail-kakan nas tao tehen ul naga man hmunan nu taan in bel kula oen tutungus sa son,
nol undeng Lae-blai Ana na dala ka baa son, le kose soleng oen in kula-sala ngas.
Oen kon tao tehen una,
undeng oen brain le tek atuli li deng Lae-blai Ana ka dalen banan na.
Atuli komali le noan keo tele oen kon no,
oen hoen lo.
12 Tiata totoang in nuil ne sorga nguas, musti dalen kolo!
Mo totoang in nuil se apan-kloma ki ngias musti doha-doha,
undeng in daat ta le nahi tom mia.
Uikjale ka laih tuan na niu maa ne mia la son.
Un koon-mali isi,
undeng un tana noan, un oras in daek dadaat ta, le hidi ka!”
Ul naga la nuti-nuting bihatang nga se apan-kloma kia
13 Dedeng ul naga la taan haup noan, un tom in soleng maa se apan-kloma ki son, kon un laok nuting bihatang man hua Tana-ana ka ka, le tao sus una. 14 Mo oen bel bihatang nga dila dua, banansila el lape la dila ka, le halin un hong lako huni se maan in ete tuun mesa, man katang nol ul naga la. Se na, oen tutan-lau un didiin taun tiul tailuang.* 15 Net ela kon, ul naga na puut puting ui banansila el ui tene in baa ka, le noan baa soleng bihatang nga. 16 Mo dale-dapa ni tulung bihatang nga, le niun nuli ui man baa puti deng ul naga la baha ka ka. 17 Kon nam, ul naga na komali isi nol bihatang nga. Tiata un puti lako hote-dait labang bihatang na, nol un anan tenga las, nas atuli-atuil man in nuil muid Ama Lamtua Allah prenta la ngas, nol hao noan, oen nam mo Yesus atulin nas. 18 Hidi kon, ul naga na lako dil se tasi suut ta, le duu siin na.
✡ 12:3 Danial 7:7 ✡ 12:4 Danial 8:10 ✡ 12:5 Yesaya 66:7; Buk in Naka-nahalit 2:9 ✡ 12:7 Danial 10:13, 21; 12:1; Yudas 9 ✡ 12:9 Dehet deng Apan-kloma ki in Dadi ka 3:1; Lukas 10:18 ✡ 12:10 Ayub 1:9-11; Sakarias 3:1 * 12:14 Alkitab dais Yunanin esa ka dul noan, “oras mesa, oras dua, nol oras tailuang”. Dais nias tatai nol dais man in muik ne bukDanial peke 7:25, 12:7. Un oras sa tatai nol bulan buk aat beas dua, tamlom lelo 1.260, ngat mo buk ni peke 11:2-3.