Lamtua Yesus Dehet Dais Banan na
muding
Yuhanis
1
Yesus na mo, asii la?
1 Hmunan hesa kua, Ama Lamtua Allah in Teka-teka ngas muik son.
Ama Lamtua in Teka-teka ngas, hai bus Atuli mes sii.
Atuling na leo-leo nol Ama Lamtua Allah.
Nol Un kon na mo, Ama Lamtua Allah.
2 Dedeng apan-dapa ku nol apan-kloma ki daid lo bii kam,
Atuling na muik leo-leo nol Ama Lamtua Allah meman son.
3 Ama Lamtua koet totoang sa-saa lias le dadis, pake Atuling na in Teka-teka ngas.
Etan Atuling na koet sa-saa lias lo kam, muik tahan sa-saa mes in dadi lo.
4 Un na mo, peke deng in nuli.
Tiata in nuli ki niam mo,
hapun deng Una.
Un kon banansila el Langa in kaloe ka,
le atuil in nuil ne Langa na ka,
ngat neta, nol nangan taan baktetebes.
5 Langa na kaloe lako luis se mitang nga;
nol mitang nga tahang nal Langa na lo.
Undeng Langa na kaloe tutungus.
6 Muik atuli mes didang pait, ngala Yuhanis. Ama Lamtua Allah kon nutus una,✡ 7 le daid saksi man in tek atuli las deng Langa na, halin totoang atuli li parsai nal se Ama Lamtua, undeng Yuhanis in teka ngas.
8 Langa na, Yuhanis lo. Mo Ama Lamtua nutus una, le tek atuli las deng Langa na. 9 Ta Atuling man in daid Langa baktetebes na, maa se apan-kloma kia. Langa na tulu-balang dasi-dais in toma ngas, bel atuli li totoang.
10 Totoang in muik ne apan-kloma ki ngias, Un koet le dadis, mo dedeng Un in maa se apan-kloma kia ka, atuli li taan Un lo. 11 Un maa daad nol Un atulin nas esan, mo oen dai sium Un lo. 12 Mo totoang atuil man in sium Una, nol parsai se Una ngas, Ama Lamtua beles hak le daid Un anan. 13 Na banansila el in hua ulang oen pait son le daid atuil balu ka. Mo in hua oen balu pait na ka, banansila el atuli li in hua ana ka lo. Nol banansila el biklobe mes man kom le muik in hua-koet ta lo. Ta oen daid Ama Lamtua anan, undeng Ama Lamtua man beles in nuli balu na.
14 Hidim, ‘Ama Lamtua in Teka-teka’ ngas,
huan daid atuli son.
Un nuli ne kit hlala kia.
Kit ngat net Un in muun-tes sa.
Un muun-tes ela, undeng Un na mo Ama Lamtua Allah Ana Baun siing nga.
Un kom in tulu Un dalen banan na bel kita,
undeng Un nam meman ela.
Nol totoang man Un in tek deng Ama Lamtua Allah ngas, tom baktetebes.
15 Yuhanis in Sarain Atuli ka, man tek deng Atuling nia. Un aa niin mumuun le tek noan, “Hii ke! Un niam, Atuling man auk in nahdeh son noan, ‘Mam Atuli mes le maa. Un uhu dui deng au. Hua auk bii kam, Un muik lo-lolo hmunan nu son!’ ”
16 Yuhanis aa ela, lole Atuling na kom isi le tulu Un dalen banan na. Un tulu dalen banan na tutungus ela bel kit totoang. 17 Hmunan nu kit upun Musa, man niung Ama Lamtua Atorang ngas bel kit upu kia-kaon nas. Mo halas nia lam, Yesus Kristus uhu dui, undeng Un man tulu Ama Lamtua dalen banan na bel kita. Nol totoang man Un in tek deng Ama Lamtua Allah ngas, meman toma. 18 Muik tahan atuli mes lo kon, man net Ama Lamtua Allah nol baktetebes, ela kon nol Musa. Mo Un Ana Baun siing man Un in neka-namnau isi ka, man tulu bel kit Ama Lamtua Allah dalen na. Aan na, muik tutungus ne Ama ka halin na. Ta Un nam kon Ama Lamtua Allah.
Yuhanis in Sarain Atuli ka tulu-balang Lamtua Yesus
(Matius 3:1-12; Markus 1:1-8; Lukas 3:1-18)
19 Oe mesan na, tene-tene deng atuil Yahudi man in se Yerusalem mas, nutus tulu agama dehe, nol atuli at ila lo deng ngaal Lewi la, man taom tutan-lau se Um in Kohe-kanas Tene ka, le lakos se palun Yordan halin na,* halin ketan Yuhanis in Sarain Atuli ka noan, “Ku niam Kristus man Ama Lamtua hid son le tunang maa ka le?”
Kon nam un tekas deng un apa ka. 20 Un siut langa-langa noan, “Lo. Auk niam mo Kristus lo.”
21 Kon oen ketan un pait noan, “Etan ela lam, ku nia mo asii la? Upung Elia le?”
Un situs noan, “Lo.”
Oen ketan napiut un noan, “Tamlom ku niam mo, Ama Lamtua mee-baah man Un hid le belen maa ka la?”
Un situs pait noan, “Lo.”✡
22 Hidi na kon oen ketan un pait noan, “Etan ela lam, ku nia mo asii la? Tek kaim le! Ta kaim musti pait laok tek tene-tene in nutus kaim le maa ngias. Tulung nge!”
23 Kon nam un aa muid asa man upung Yesaya in dul son noan,
“Auk niam atuling man in aa niin mumuun se epe in ete tuun nuas, le tek noan,
‘Totoang atuli li mana-koet lalan na babanan,
le sodo-sium Ama Lamtua in maa kia!
Tao titu lalan na le sium Una.’ ”✡
24 Se atuil in maa deng Yerusalem mas, muik atuli at ila lo, kon deng partei agama Farisi. 25 Oen ketan Yuhanis noan, “Etan ku Kristus lo, upung Elia lo, nol Ama Lamtua mee-baah man Un hid le belen maa ka lo kam, tasao le ku sarain atuli lia? Ku haup hak deng ola?”
26 Kon Yuhanis situs noan, “Auk niam sarain atuli li nini ui tukun. Mo muik Atuli mes son ne mi hlala ka, man mi tanan lo. 27 Auk tui atuli li muna kon no, Un nam uhu dui deng au. Auk daid Un atulin in loka-loka tuun kon, auk tatai nolan lo.”†
28 Dais nias totoang daid se Betania, se palun Yordan halin nua. Yuhanis nol un atulin in loka-loka ngas sarain atuil se las.‡
Lamtua Yesus nam tuladang el Ama Lamtua Allah Lae-blai Ana ka
29 Ola ka, Yuhanis ngat tam Yesus laok maa bus una. Kon un aa noan, “Ngat Atuling in maa nu le! Un na mo Ama Lamtua Allah Lae-blai Ana ka, man mam mate le kose soleng atuil apan-kloma ki in kula-sala ngas. 30 Atuling nia ki, man lahin auk tek mian son noan, ‘Mam muik Atuli mesa, man puit maa. Un na mo uhu dui deng au, undeng Un man muik lo-lolo hmunan nu son, muna deng au’. 31 Hmunan nu, auk kon taan noan Un nam mo Kristus lo. Mo halas ni auk sarain atuil Israel las nini ui, le halin oen kon taan Una.
32-33 Ama Lamtua Allah nutus au, le sarain atuli li nini ui. Un kon tek auk noan, ‘Mam Atuli mes tia se ku la. Hidim Auk Koo la niu maa daad se Una. Mam Atuling na man kil Auk Koo Niu ka, le bel Auk atulin nas kuasa.’ Dedeng Atuling na maa ka, auk taan Un meman lo. Mo nikit auk net Ama Lamtua Koo la niu maa deng apan-dapa ku banansila el korkifi ka, le daad se Un dapa, halas-sam auk taan noan, ‘Un nam mo, Atuling nga na!’ 34 Auk net dais nas nol auk matang beas si esa. Tiata auk tek mi noan, ‘Atuling in maa nu, Ama Lamtua Allah Ana ka!’ ”
Lamtua Yesus ima-ii man Un tutnalas muna ngas
35 Ola ka kon, Yuhanis dil nol un ima-ii at dua lam, 36 un ngat net Yesus maa lako deng na, kon un tekas noan, “Ngat le! Ta Un na mo, Ama Lamtua Allah Lae-blai Ana, man mam daid in sui-nahat ta!”
37 Nikit Yuhanis ima-ii at dua nas ming un in aa ela ka kon, oen nang una, le lakos muid Yesus. 38 Kon Yesus bali le tinang ngam, oen duas laok muid Una. Tiata Un ketan duas noan, “Elola? Mi muik in parlu ke?”
Oen ketan bali Un noan, “Rabi daad ne ola ka?” (Se oen dais Aram mam, ‘Rabi’ la nahin na noan, ‘Tuang Guru’.)
39 Kon Yesus situs noan, “Maa le ngat esan tuun.” Tiata oen laok muid Una, le ngat Un mana la. Oen lakos lisu lam, nataka le diuk aat lelo-maun. Tiata oen daad nol Un didiin lelo dene.
40 Deng at dua man ming Yuhanis in aa ka, hidim lakos muid Yesus sas, mesan na ngala Anderias. Un nam Simun Petrus palin. 41 Nikit oen pait maas lius kon Anderias laok nuting un kaka Simun meman, le tekan noan, “Hoe kaka! Kaim tutnaal Mesias son!” (Se dais Aram mam, ‘Mesias’ nahin na noan, ‘Kristus, Atuling man Ama Lamtua hid meman son deng lolo hmunan nu le belen maa ka.’) 42 Hidi nam, un nol un kaka ka lako se Yesus.
Kon Yesus ngat una, hidim tekan noan, “Ku niam Simun. Ku amam ma Yuhanis. Kilan deng leol neot nia, atuli haman ku lam, ‘Kefas’ ” (Nahin na noan, ‘Petrus’, nol Petrus sa nahin na ‘batu’.)§
Lamtua Yesus haman Filipus nol Natanel
43-44 Se la kon muik atuli mes didang pait, ngala Filipus. Un ingu la ngala Betsaida. Petrus nol Anderias kon deng iung na.
Ola ka kon, Yesus nutus le lako Galilea. Kon nam Un tutnaal Filipus, ta Un nusi noan, “Maa, le muid Au, halin daid Auk atulin!”
45 Kon nam Filipus lako nuting Natanel le tekan noan, “Kaka! Kaim tutnaal Atuling man upung Musa dulan son ne Ama Lamtua Atorang nga dalen na ka. Ama Lamtua mee-baah hmunan nuas kon dul deng Atuling nia. Un ngala ka Yesus, deng iung Nasaret. Un ama ka ngala Yusuf.”
46 Mo Natanel siut noan, “Atuil Nasaret!? Idah! Muik tahan dais banan puit deng iung na lo!”
Kon Filipus situn noan, “Hoe! Aa ela deken. Maa le ku ngat esa tukun!”
47 Nikit Natanel laok maa saol Yesus kon, Yesus tek noan, “Un niam atuil in dalen lolo! Lole ne un dalen na muik in nole-lilung lo. Un niam mo atuil Israel esa!”*
48 Natanel keket noan, “Taon elol le Tuang taan au lia?”
Yesus situn noan, “Auk net ku son, oras ku in se kai ina nu leon na ka.† Oras na lam, Filipus tia haman ku lo bii.”
49 Kon Natanel hao noan, “Tuang Guru niam taon elola ko, Ama Lamtua Allah, Ana! Nol Tuang kon taon elola ko, kaim atuil Israel li Lahin!”
50 Yesus keket un noan, “Nataka le ku parsai Au, undeng apin Auk in tek noan, ‘Auk ngat net ku son, oras ku in se kai ina nu leon na ka’ le? Nangan, ta mam ku net dasi-dais man in muun dui pait tas!
51 Auk in tek mia ni tom baktetebes. Mam mi net apan nu holsai. Kon Ama Lamtua ima-ii in ne sorga nguas niu-saek se Auk halin na. Ta Auk niam mo, Atuling Baktetebes sa.”‡
✡ 1:6 Matius 3:1; Markus 1:4; Lukas 3:1-2 * 1:19 Yuhanis maan in sarain atuli ka ngat ne bango 28 ka. ✡ 1:21 Dehet Ulang deng Lalan in Nuli 18:15, 18; Meliaki 4:5 ✡ 1:23 Yesaya 40:3 † 1:27 In dula dais Yunanin esa ka dul noan, “loat un nahan na talin na tuun kon no, auk tatai lo.” Nahin na noan, Yuhanis suma atuil ana tukun. Tiata daid Lamtua Yesus atulin in loka-loka tuun kon, un tatai lo. ‡ 1:28 ‘Betania’ na kisa deng iung Betania in dadani nol kota Yerusalem ma. Mo maan na tanan babanan lo. Atuil in tana ngas nangan noan, bet ni banansila el dale Basan, man ne tubu Galilea halin leol-saken na ka, lole Yosefus kon dul maan na ngala ka ‘Batanea’. Yosefus nam mo, atuil Yahudi man dul deng sejara Israel bel pamarenta Roma la. § 1:42 Ngaal Kefas sa, deng dais Aram mam kefa. Nahin na noan, ‘batu’. Ngaal Petrus sa, deng dais Yunanin nam petra. Nahin na noan ‘batu’. * 1:47 Lamtua Yesus in aa mo bango nia ki muik nahin noan, hmunan nu Ama Lamtua ngali ngaal ‘Israel’ bel upung Yakob bii ka, ngaal Yakob pa nahin na noan ‘nole daat’. (Ngat ne Dehet deng Apan-kloma ki in Dadi ka peke 27:1-40, 32:22-32.) Molam Natanel niam atuil Israel man kisa deng upung Yakob. Lole Natanel nam dalen na lolo, nol nole daat lo. † 1:48 Dais Blain dul noan ‘pohon ara’, deng dais Yunanin sukei. Mo Alkitab pi tulu kai mes ne ua, man taom atuli las kaa un isin na. Se Indonesia halin leol-saken nia lam, atuli kaa ‘aebloa’ la isin na lo. Tiata, ‘aebloa’ in ne Alkitab dais Blain na ka, banansila el aebloa man in ne kita li ki lo. ‡ 1:51 Ne Dehet deng Apan-kloma ki in Dadi ka peke 28:10-17, Yakob natloa se Betel. Se un in natloa ka, un ngat net Ama Lamtua ima-ii las niu-saek se mana mes el elan na, man Yakob noken noan, “hnita in laok bus el sorga”.