10
Kristus mate oe mes sii, le halin atuli li haup in nuil babanan napiut nol Ama Lamtua Allah, didiin hidi nutus taan lo
1 Eta kit le nangan taan baktetebes deng Ama Lamtua Allah in koma ka lam, atorang man Un bel kit upu kia-kaon nas sa, langa isi lo nabale. Ta nas suma hlen tuun deng dasi-dais banan man Ama Lamtua Allah in le bel kita ngas. Tiata atuli li muid atorang nas, le kil hmukit in tunu-dadung tutungus kon no, nas tao ilang nal oen in kula-sala ngas babanan lo. 2 Ta eta atorang nas tao ilang nal oen in kula-sala ngas sam, oen kil hmukit in tunu-dadung pait lo ka, undeng oen nangan nakeon oen in kula-sala ngas se oen dalen nas pait lo. Molota ela lo. 3 Ta taun-taun nam, oen nodan tutungus le halin Ama Lamtua Allah kose soleng oen in kula-sala ngas, 4 undeng taon elol kon hmukit ti dala ka muik kuasa le kat soleng atuli li in kula-sala ngas lo.
5-6 Tiata Kristus tek eli se dedeng Un in maa se apan-kloma kia ka:
“Ama Lamtua Allah!
Hmukit in tunu-dadung nol sa-saa in bele didang man oen in kil maa ngas tao Ama Lamtua dalen kolo lo.
Oen keo tele hmukit mamo-mamo,
le daid in todan.
Hidim oen tunu-dadung hmukit mamo-mamo,
le nodan ampong.
Mo ela kon no, Ama Lamtua dalen kolo lo.
Undeng na le, Ama Lamtua tadu Auk maang se apan-kloma kia,
le daid atuli, banansila el one.”
7 Hidi nam, Kristus kon aa noan,
“Ama Lamtua! Auk maang son!
Auk maang le daek muid Ama Lamtua in koma ka,
banansila el Ama Lamtua mee-baha la in dul meman son deng Au ka.”✡
8 Tiata Kristus in aa hmunan na ka, elia:
“Ama Lamtua dalen kolo lo nol hmukit in tunu-dadung nol in bele didang man oen kil maa ngas.
Oen keo tele hmukit mamo-mamo,
le daid in todan.
Hidim oen tunu-dadung hmukit nas,
le nodan ampong.
Mo ela kon no, Ama Lamtua dalen kolo lo.”
Tiata, oen tao parsis muid upung Musa atorang ngas son kon no, Ama Lamtua Allah dalen kolo lo. 9 Oras Kristus tek noan,
“Auk maang le daek muid Ama Lamtua in koma ka.”
Nahin na noan, Kristus maa le kose soleng lalan blaan na, hidim seda nini lalan balu. 10 Ta Ama Lamtua in koma ka elia, Yesus Kristus sao Un apa ka le mate oe mes sii bel kit atuli lia. Nini ela lam, Un tao kit daid atuil niu lako pes didiin son na.
11 Lelo-lelon nam, tulu agama tuladang blaan nas lako-daek oen osa la tutungus, nol taan in keo tele hmukit in todan si-sii. Molota, hmukit in todan nas muik tahan in kuasa le kat soleng atuli li in kula-sala ngas lo.✡ 12 Mo kit Tulu Agama in Lapa Dui ka, mo Kristus na. Un sao Un apa ka daid in sui-nahat le mate taung kita. Nol Un mate le daid in sui-nahat suma oe mes sii. Un sai lalan son le halin kose soleng nal atuli li in kula-sala ngas totoang. Hidi na, halas-sam Un lako daad se Ama Lamtua Allah halin kanan na, se maan in todan-lahing dudui ka. 13 Se na, Un natang didiin Ama Lamtua Allah tao Un musu las le oen suda muid se Una.✡ 14 Un in sao Un apa ka le daid in sui-nahat oe mes sii na, tao nutus kula-sala ka in kuasa ka bel atuil man Kristus in tao niu son nas, didiin son na.
15 Ama Lamtua Allah Koo Niu ka kon tek dais na bel kita. Ta Un aa net son noan,
16 “Mi Lamtuan na tek elia:
‘Auk but in hida balu nol Auk atulin nas,
Auk tao Auk atorang ngas se oen in nangan na,
nol dul Auk prenta las se oen dalen nas.’ ”✡
17 Hidim Un aa tapnaeng pait noan,
“Mam Auk nangan oen in kula-sala ngas pait lo ka.
Nol Auk nadidingun soleng oen in tao-tao,
se oras oen in kaliut Auk atorang ngas sa.”✡
18 Un nahin na elia, eta Ama Lamtua Allah kose soleng atuli li in kula-sala ngas son nam, oen parlu kil in todan-lahing le tao blingin Ama Lamtua dalen na pait lo ka.
Kit lii-tiud in maa saol Ama Lamtua Allah deken
19 Tiata elia kaka-pali me! Lamtua Yesus bel Un dala ka le holbohon son, halin tao blingin Ama Lamtua Allah dalen na. Tiata halas ni kit lii-tiud in maa saol Un se Un Maan in Niu Dudui ne sorga ka bakun na. 20 Nangan Maan in Niu Dudui blaan na! Se na, muik kitu tene mes man kele atuli lia, le oen boel taam laok saol Ama Lamtua Allah lo. Mo nini Yesus in mate ka, Un sai lalan balu, le atuli li haup in laok aa esan nol Ama Lamtua Allah son. 21 In dudui pait ta, Lamtua Yesus kon daid tulu agama man in uhu dui, man lii-lau nol mana-koet Ama Lamtua Allah uma isin nas. 22 Undeng na daid kit hak, ta maa le kit taam laok aa esan nol Ama Lamtua Allah. Mo kit musti parsai baktetebes se Un nol dalen in lolo. Ta Yesus in mate ka tao niu kit dalen nias son, didiin kit nangan dasi-dais daat tas pait lo son. Nol kit kon musti nuil niu, banansila el tulu agama tuladang blaan nas musti dius muna le, halas-sam taam laok lii-lau Ama Lamtua.✡ 23 Maa le kit kon kil dididi totoang man kit in hao son deng Ama Lamtua Allah ngas. Nol kit kon musti nahlae se Una, nol in lii-tidu lo, ta taon elol ko Un daek muid Un in hida ka. 24 Hidim maa le kit nuting lalan le neleng kit pail-kakan in parsai ngas, halin kit totoang neka-namnau apa, nol daek dais banan nas. 25 Ta auk ming son noan muik atuli dehe, man dai nakbuan pait nol oen pail-kakan in parsai ngas lo son. Tao ela deken! Ta mi musti nakbua le tao teken apa dalen mes nol mesa. Dudui pait ta, undeng Ama Lamtua oras in pait maa ka dadani son. Mi musti tek nuting oen ela!
26 Kaka-pail in namnau me! Kit nangan taan baktetebes deng Yesus Kristus lalan in toma ka son. Mo eta kit bali kudi Yesus, le tao kula-sala tutungus sam, nahin na noan, muik in sui-nahat didang pait le kose soleng nal kit in kula-sala ngas lo son. 27 Kit suma natang nol in lii-tidu, undeng Ama Lamtua Allah maa hukung kita. Ta ai naraka man in kaloe muun na, mana hidi son le tao dudus totoang atuil in labang Una ngas.✡ 28 Hmunan nu, eta muik atuli mes hutun soleng upung Musa atorang ngas, hidim muik atuli at dua-tiul daid saksi lam, atuling in tao kula na, musti tom in hukung tele, nol muik in ampong pait lo.✡ 29 Mo halas nia, eta muik atuli in bilu-aa Ama Lamtua Allah Ana ka kam, na banansila el un ngat kabaul Yesus dala, man holbohon son le tao niu atuling na ka. Nol un kon dai toe muid Ama Lamtua Allah in hida ka lo, man Un butun nol atuling na pake dala. Nol un kon tao Ama Lamtua Allah Koo Niu, man tulu dalen banan na nol atuling na son na le, komali. Nangan tukun! Ta atuil tuladang elia ngas, taon elola ko lepa-haal hukung ngele dui pait, deng atuil in kaliut upung Musa atorang nga kas.✡ 30 Ama Lamtua Allah aa net elia,
“Auk muik hak, le balas atuli li in daat tas.
Nol taon elola ko Auk tao muid ela.”
Nol muik in dula pait noan,
“Ama Lamtua Allah na mo, Lamtua.
Mam Un nahu hukung bel Un atulin nas.”✡
31 Nangan ta Ama Lamtua Allah nuli napiut! Taon elola ko atuli li lii isi, eta Ama Lamtua balas oen in daat tas nol hukung one!
32 Mi musti nangan net mi in halas-sam nangan taan deng Kristus babalu, le hidim mi in nangan na daid langa ka. Ta oras na, mi haup in susa-daat mamo isi elol kon no, mi tahang napiut nol parsai tutungus se Kristus. 33 Muik atuli bilu-aa mia, nol tao nahmaeng mi se atuil hut mamo sila. Muik in tao mi tapan in parsai ngas ela kon. 34 Mi dalen kasiang nol namnau atuil man tom in pasang tamang lakos se bui dalen nas. Eta atuil in nako ngas, naok lail-niin mi sa-saa las sam, mi sium nol dalen banan tuun, undeng mi taan son noan, mam mi sium seda sa-saa man in banan dui, man atuli li naok lail-niin nalan lo. 35 Tiata mi musti kil dididi mi in parsai ka. Ta mam Ama Lamtua bel seda mi mamo-mamo. 36 Mi musti kehe! Ta eta mi tao muid Ama Lamtua in koma ka tutungus son nam, mam mi sium totoang asa man Un in hid son le bel mia ngas. 37 Ama Lamtua mee-baha las dul meman son deng Atuling in le Maa ka noan,
“Nesang lo ka kam, Atuling in le Maa ka, puit maa.
Teen in makoe ka deken, ta Un puit maa nol natang pait lo.
38 Atuil in dalen lolo ka,
mam haup boa-blingin,
undeng un parsai se Au.
Mo eta muik in hoen apa ka deng Au kam,
Auk daleng kolo lo.”✡
39 Kit niam, atuil in hoen deng Ama Lamtua Allah lo. Ta atuil in ela ka, mam bakisan katang deng Una. Molam kit niam, atuil in parsai se Ama Lamtua Allah. Ta mam kit haup in nuli napiut nol Una.
✡ 10:7 Buk in Naka-nahalit 40:7-9 ✡ 10:11 Dehet in Puit deng Dale Mesir 29:38 ✡ 10:13 Buk in Naka-nahalit 110:1 ✡ 10:16 Yermia 31:33 ✡ 10:17 Yermia 31:34 ✡ 10:22 Atorang deng Tulu Agama las 8:30; 16:4; Yeskial 36:25 ✡ 10:27 Yesaya 26:11 ✡ 10:28 Dehet Ulang deng Lalan in Nuli 17:6; 19:15 ✡ 10:29 Dehet in Puit deng Dale Mesir 24:8 ✡ 10:30 Dehet Ulang deng Lalan in Nuli 32:35, 36 ✡ 10:38 Habakuk 2:3-4